前主播方健儀離開大台後成為自由身,密密做密密食,加上出名精打細算,甚至連情人節都唔要收花,費事嘥錢,原來慳慳埋埋,已經變身低調富婆!最近佢肯豪花逾1,800萬元購入大圍站新盤柏傲莊3房單位,原來係因為30年前一份情意結~~
方富婆係自己臉書開Post自爆,話自己其實係沙田老街坊,30年前阿健儀妹升中,佢阿媽方太就想佢讀新田圍邨嘅循道衛理中學,但健儀妹就堅持要讀遠離屋企嘅沙田官立中學。雖然最終順利升學沙官,但健儀妹就要每日行半粒鐘上山落山,穿過徙置區、城門河,有時仲會去「青龍水上樂園」餐廳醫肚,仲幻想自己可以住係呢個樂園裡面,訓晏啲都唔會遲到。
少女情懷總是詩,轉眼30年,健儀妹已經成家立室,事業有成仲做埋富婆。而惜日嘅「青龍水上樂園」就變成新盤「柏傲莊」,方富婆亦終於可以實現30年前嘅少女夢,可以進駐「樂園」喇!雖然當年嘅「就近入學」奢望冇成真,但今日總算可以係返同一地方建立安樂窩,佢仲好期待每日開窗就見到母校添!
方健儀仲話,之所以揀柏傲莊係因為項目設計富莊園美感,有園林花海仲有日式梯田,尤其疫情冇得去旅行,都仲可以係屋企感受吓心曠神怡嘅環境~~